32006R0205
L 034/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 205/2006 НА КОМИСИЯТА
от 6 февруари 2006 година
за изменение на приложения I и II към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход по отношение на толтразурил, диетилен гликол моноетилов етер и полиоксиетиленов сорбитан монооелат
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2377/90 от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), и по-специално членове 2 и 3 от него,
като взе предвид становищата на Европейската агенция за лекарствени средства, формулирани от Комитета за ветеринарномедицинските продукти,
като има предвид, че:
(1)
Всички фармакологичноактивни субстанции, които се използват в рамките на Общността във ветеринарномедицински продукти, предназначени за прилагане при животни за производство на хранителни продукти, следва да бъдат оценени в съответствие с Регламент (ЕИО) № 2377/90.
(2)
Веществото толтразурил е включено в приложение I към Регламент (ЕИО) № 2377/90 за пилета и пуйки за мускули, кожа и сланина, черен дроб, бъбреци, с изключение на животни, от които се добиват яйца за консумация от човека, и за свине, за мускули, кожа и сланина, черен дроб и бъбреци. Толтразурил също е включен и в приложение III към цитирания регламент за животни от рода на едрия рогат добитък за мускули, сланина, черен дроб и бъбреци, с изключение на животни, от които се добива мляко за консумация от човека, в очакване завършване на научни изследвания. В момента тези изследвания са приключени и следователно толтразурил следва да бъде разширен в приложение I към Регламент (ЕИО) № 2377/90, за да включи животни от рода на едрия рогат добитък. Вписването следва също да бъде разширено за всички видове бозайници за производство на хранителни продукти по отношение на мускули, сланина, черен дроб и бъбреци, с изключение на животни, от които се добива мляко за консумация от човека и за домашни птици за мускули, кожа и сланина, черен дроб и бъбреци с изключение на животни, от които се добиват яйца за консумация от човека.
(3)
Веществото диетилен гликол моноетил етер е включено в приложение II за животни от рода на едрия рогат добитък и свине. Вписването за диетилен гликол моноетил етер следва да бъде разширено, за да включи всички преживни животни.
(4)
Веществото полисорбат 80 е включено в приложение II към Регламент (ЕИО) № 2377/90 за всички видове животни за производство на хранителни продукти. Това вписване следва да бъде заменено от общото наименование полиоксиетилен сорбитан монолеат, което покрива и полисорбат 80 и полисорбат 81 за всички видове животни за производство на хранителни продукти.
(5)
Регламент (ЕИО) № 2377/90 следва да бъде съответно изменен.
(6)
Преди началото на прилагането на настоящия регламент следва да бъде разрешен подходящ период, с цел държавите-членки да могат да направят необходимите адаптации в светлината на настоящия регламент за разрешенията за предлагане на съответните ветеринарномедицински продукти на пазара, които се предоставят в съответствие с Директива 2001/82/ЕО на Европейския парламент и на Съвета от 6 ноември 2001 г. относно Кодекса на Общността на ветеринарномедицинските продукти (2), за да вземат предвид разпоредбите на настоящия регламент.
(7)
Мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2377/90 се изменят в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 8 април 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2006 година.